b'\n_START_ARTICLE_\nKresnik (mitologija)\n_START_PARAGRAPH_\nKresnik in krsnik sta imeni, ki se uporabljata za ozna\xc4\x8ditev dveh vrst slovenskih bajeslovnih bitij; le eden Kresnik je povezan s svetovno goro, Kresniki kot skupina pa so povezani z za\xc5\xa1\xc4\x8ditni\xc5\xa1ko funkcijo posameznih \xc4\x8dlove\xc5\xa1kih rodov.\n_START_SECTION_\nEtimologija\n_START_PARAGRAPH_\nKoren besede prvotno morda ni skupen za obe skupini.Neko\xc4\x8d so Kresnika sku\xc5\xa1ali povezovati z ruskim Horsom in z indijskim Kri\xc5\xa1no, Franc Jeza je predlagal povezavo s staronordijskim hress v pomenu\xc2\xa0\xc2\xbbsve\xc5\xbe, ognjen, \xc5\xbeiv, \xc5\xbeivahen, vesel\xc2\xab, Alemko Gluhak je razlago iskal v indoevropeskem korenu *ker-, kre-,\xc2\xa0\xc2\xbbrasti, hraniti\xc2\xab, Vatroslav Jagi\xc4\x87 je koren *krs-, kars- povezoval z iranskim svetom, ker pa so za\xc5\xa1\xc4\x8ditni\xc5\xa1ki Kresniki/Krsniki sorodni srbskim varuhom zemlji\xc5\xa1\xc4\x8d, ki so se imenovali Krstovi, Maja Bo\xc5\xa1kovi\xc4\x87-Stulli in Pavle Merku predlagata, da koren izraza Kresnik/Krsnik najdemo v besedi krst,\xc2\xbbkri\xc5\xbe\xc2\xab, kar bi razlo\xc5\xbeilo, zakaj so Kresniki delovali na kri\xc5\xbei\xc5\xa1\xc4\x8dih._NEWLINE_Nikolaj Mihailov i\xc5\xa1\xc4\x8de vzporednice na balto-slovanskem podro\xc4\x8dju. Balti so poznali praznik Kresze, staroslovanska beseda *kr\xc4\x9bs\xd1\x8a pa je pomenila ogenj. Izvor besede *kr\xc4\x9bs\xd1\x8a lahko po Mihailovu i\xc5\xa1\xc4\x8demo na treh razli\xc4\x8dnih koncih in sicer ga lahko pove\xc5\xbeemo s Soncem, s Son\xc4\x8dnim obratom, lahko pa tudi z udarcem- tako npr. slovenska beseda kresniti pomeni\xc2\xa0\xc2\xbbudariti\xc2\xab.'